Denn am nögschte Tag simmer uf Schmidrüti, keine weiss wo das isch, eifach wiit weg und sauchalt im Laschtwage. Döte hemmer CPR-Usbildig gha. No recht läss und so. Und denn am Nomi isch widermole en ABC-Zonk gsi, en Kilometer laufe im BG1 und denn "C-Alarm!!" Okey denn leget mir halt dMaske, dSchueh und dHäntsche au no ah… Mir findets jo läss. Und denn alles abzieh und debi immer wider dHänd ipudere. Am Schluss no  dKampfstiefel abzieh uf dem huere Dreck ("Herre, au die sind evtl. vergiftet." - "Danke, dass si so uf üsi Gsundheit lueget!"). Denn am Obig wider ufs KP; "Ah wüsset si, so schnell goht das nöd, das brucht sini Ziit." Guet und denn Mat-Kontrolle, will am nögschte Tag Inspektion isch. Aber zerscht no Infos: "Müggler" - "Hier!" - "Ihres Fraktionierigsgsuech isch bewilligt." - Juhu, definitiv nöd wiiter mache!! Guet denn wiiiteri Infos: "E Mage-Darm-Gripp breitet sich us. Also erhöhti Hygiene, wäschet si nochem  schisse eri Händ verdammt nomele!" Okey guet, fanget mir mitem Material ah. Notfallzettel: "Wer en nöd do het, de schribt en 100 Mol ab, und das isch kein Witz, i ha scho immer mole Lehrer werde wölle!" Denn Gamelle. Mini het glebt - ZONK! - i ha vorere Wuche Tee drin gha und nöd usgwäsche wills znacht am vieri gsi isch. ZOOOONK! Aber de Löfti mues si natürlich no am ganze Zug detailliert zeige   Und  denn hemmer sRiegle aglueget. Zuesätzlichi Massnahm: "Sie, mues mer vor mer wider ufe chunt luege öb en Schuss drin isch?" - "Im Reglement stoht nüt." - "Jo aber de Feldi het gseit mer möse, will wemer ufe chunt und es het keine drin, denn het mer gschisse!!" - "Und was macht mer wemer gschisse het?" - "DHänd wäsche." - "Richtig." Guet und noch dem Matkontrolle hemmer 40 Minute PD/ID gha. Han mini Schue und die vom Kamerad butzt, han für vier anderi sEntgiftigspulver nogfüllt, Batterie in Kontainer müese  bringe und mini go wächsle. Füf Minute vor ABV i de Duschi gsi, zwei Minute vorher ufem KP wegeme Päckli und e halbi Minute vorher fluechend im Nescht und ha denkt: "Immerhin es Päckli!!" ZOOOOONK: Es Packet vom Rekrut Graber. Inhalt: Zwei Schoggibonbons und sBuech Kleine Weltgeschichte der Philosophie. ZONK   Aber immerhin nöd wiitermache.